Βασίλειος Ε. Βολουδάκης

Ο πρωτοπρεσβύτερος Βασίλειος-Ευάγγελος Βολουδάκης (Αθήνα, 17 Ιουνίου 1951 - Αθήνα, 19 Φεβρουαρίου 2024) ήταν Έλληνας Χριστιανός Ορθόδοξος ιερέας, θεολόγος και συγγραφέας. Υπηρέτησε επί σειρά ετών ως Εφημέριος και Πρόεδρος του Εκκλησιαστικού Συμβουλίου του Ιερού Ναού Αγίου Νικολάου Πευκακίων Αθηνών, που υπάγεται στην Ιερά Αρχιεπισκοπή Αθηνών.

 Βιογραφία 
Ο πατήρ Βασίλειος Ε. Βολουδάκης γεννήθηκε στην Αθήνα και σπούδασε στη Θεολογική και Φιλοσοφική Σχολή του Εθνικού και Καποδιστριακού Πανεπιστημίου Αθηνών. Χειροτονήθηκε διάκονος στις 7 Ιουνίου 1971 από τον τότε Μητροπολίτη Κισάμου και Σελίνου Ειρηναίο, και πρεσβύτερος στις 4 Ιουνίου 1978 από τον Αρχιεπίσκοπο Αθηνών Σεραφείμ. Υπηρέτησε στον Ιερό Ναό Αγίου Νικολάου Πευκακίων Αθηνών, ο οποίος βρίσκεται στην οδό Ασκληπιού 38, κάτω από τον Λυκαβητό, από το 1971 μέχρι το θάνατό του.

Υπήρξε υπεύθυνος για τη σύνταξη του περιοδικού "Ενοριακή Ευλογία", το οποίο κυκλοφορούσε ευρέως σε όλη την Ελλάδα. Επιπλέον, υπηρέτησε ως μέλος της «Εστίας Εκκλησιαστικής Εκπαιδεύσεως» και ως Υπεύθυνος Σεμιναρίων Εξομολογητικής του Ιδρύματος Ποιμαντικής Επιμόρφωσης της Ιεράς Αρχιεπισκοπής Αθηνών.

Ανέπτυξε δράση σε θεολογικά και κοινωνικά ζητήματα. Κατά τη διάρκεια της πανδημίας του κορωνοϊού, προκάλεσε συζητήσεις με τη στάση του απέναντι στους υγειονομικούς περιορισμούς, καθώς κατηγορήθηκε για «διέγερση σε ανυπακοή» λόγω της αντίθεσης του στις απαγορεύσεις συμμετοχής των πιστών στις ιερές ακολουθίες.

Είχε σημαντική συνεισφορά στη συζήτηση σχετικά με τη σχέση εκκλησίας και πολιτικής. Στην εισήγηση του στο συνέδριο με τίτλο "Εκκλησία και Πολιτική: Ένα θέμα ταμπού", που πραγματοποιήθηκε στο Στάδιο Ειρήνης και Φιλίας υπό την αιγίδα της Ιεράς Μητροπόλεως Πειραιώς, ανέλυσε τη θέση της Εκκλησίας απέναντι στην πολιτική και τις διαφορές της σύγχρονης πολιτικής σκηνής από το παράδειγμα του Ιωάννη Καποδίστρια. 

Στο πλαίσιο των ιερών του καθηκόντων, ο π. Βασίλειος Βολουδάκης ήρθε κοντά στους πιστούς μέσω ζωντανών αναμεταδόσεων στο YouTube, στην Πνευματική Εστία των Εκδόσεων Υπακοή. Ήταν επίσης κύριος ομιλητής στην εκπομπή "Κοιτάζοντας τη Γη από τον Ουρανό" του ραδιοφωνικού σταθμού της Πειραϊκής Εκκλησίας.

Ήταν νυμφευμένος με την Ελληνίδα συγγραφέα Νινέττα Βολουδάκη, με την οποία απέκτησε 4 παιδιά.

Ο π. Βασίλειος Βολουδάκης εισήχθη εσπευσμένα σε νοσοκομείο των Αθηνών στις 18 Φεβρουαρίου 2024, όπου διαγνώστηκε με παγκρεατίτιδα. Απεβίωσε από καρδιακή ανακοπή την επόμενη ημέρα, Δευτέρα 19 Φεβρουαρίου 2024, σε ηλικία 72 ετών. Από τις μεσημβρινές ώρες της Δευτέρας, το σκήνωμα του τέθηκε προς προσκύνηση στον Ι.Ν. Αγίου Νικολάου και το ίδιο βράδυ τελέστηκε Ιερά Αγρυπνία.

Η νεκρώσιμη ακολουθία του πατρός Βασιλείου τελέστηκε στις 20 Φεβρουαρίου στον Ιερό Ναό Αγίου Νικολάου Πευκακίων, με τη συμμετοχή πλήθους κληρικών και πιστών. Στην ακολουθία παρέστησαν ο Πρωτοσύγκελλος της Ιεράς Αρχιεπισκοπής Αθηνών, Αρχιμανδρίτης π. Βαρνάβας Θεοχάρης, ο Αρχιμανδρίτης π. Αστέριος Χατζανικολάου, ο Μητροπολίτης Νέας Σμύρνης Συμεών καθώς και κληρικοί της Αρχιεπισκοπής και άλλων Μητροπόλεων. Η ταφή του έγινε στις Ερυθρές Αττικής.

 Συγγραφικό έργο 
Ο π. Βασίλειος Βολουδάκης ανέπτυξε συγγραφικό έργο που καλύπτει ποικίλα θεολογικά και κοινωνικά θέματα. Στα βιβλία του εξετάζει ζητήματα πίστεως, αλλά και θέματα που αφορούν τον χριστιανικό γάμο, την ιερωσύνη και την ορθόδοξη τελετουργία. Τα βιβλία που έγραψε είναι τα παρακάτω:

 Ο Γέροντας μας ο π. Σίμων, Υπακοή, 2022, ISBN 9789607048332
 Η πολιτική είναι ποιμαντική, Θυηπόλος, 2011, ISBN 9789608887817
 Ο γάμος: κατάργηση των δύο φύλων, Υπακοή, 2010, ISBN 9789608887800
 Περί της πατρότητος δύο ανωνύμων έργων Αγίου Νικοδήμου του Αγιορείτου, Απάντησις στον Μητροπολίτη Σουηδίας κ. Παύλον, Υπακοή, 2000, ISBN 9789607048110
 Νηστειοδρόμιον, Υπακοή, 1999, ISBN 9789607048097
 Ψήγματα ορθοδόξου τελετουργικής, Αστήρ, 1999, ISBN 9789602034279
 Ο αντίχριστος, ο αριθμός 666 και η ανησυχία των χριστιανών, Υπακοή, 1997, ISBN 9789607048073
 Η φανέρωση της ιερωσύνης στον κόσμο, Υπακοή, 1996, ISBN 9789607048080
 Ορθοδοξία και Χρ. Γιανναράς, Υπακοή, 1993, ISBN 9789607048028

 Παραπομπές 

 Εξωτερικοί σύνδεσμοι 

 Ιερός Ναός Αγίου Νικολάου Πευκακίων Αθηνών
 Εκδόσεις Υπακοή

Κατηγορία:Έλληνες κληρικοί
Κατηγορία:Έλληνες θεολόγοι
Κατηγορία:Έλληνες συγγραφείς του 20ού αιώνα
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Απόφοιτοι της Φιλοσοφικής Σχολής του Εθνικού και Καποδιστριακού Πανεπιστημίου Αθηνών